– Vi fjerner et tåpelig forbud, sier Morten Wold i Frp om Regjeringens nye lovforslag.

Regjeringen går inn for at e-sigaretter med nikotin skal tillates for salg over disk i Norge.

Et sunnere alternativ for dem som vil slutte å røyke, mener Frp.

– Det har vært viktig for oss å få gjennomslag for dette fordi e-sigaretter vil kunne hjelpe mange mennesker til å slutte med tobakk, sier stortingsrepresentant Morten Wold, Frps talsperson på området, i en pressemelding.

EUs tobakksdirektiv har som formål å gjøre tobakk mindre tiltrekkende på unge, samtidig som det skal tilrettelegge for felles reguleringer av tobakksprodukter på tvers av grensene i EU.

– Dette er en gladsak for de mange som ønsker å redusere eller slutte med bruken av tobakk. Vi fjerner med dette et tåpelig forbud, sier Wold.

Regjeringen skal om kort tid fremme en egen lovproposisjon i forbindelse med EUs tobakksdirektiv.

– Norge er forpliktet til å følge opp EUs tobakksdirektiv. Det er bra at direktivet har som mål å gjøre tobakk mindre tiltrekkende på unge, sier Wold. E-sigaretter uten nikotin er i dag tillatt for salg i Norge.

Kan selges synlig over disk

Forslaget vil gi butikkene mulighet til å stille ut varene, i motsetning til hva som er lovlig med snus og tobakk.

– Ja, det åpnes for at e-sigaretter skal kunne selges over disk i dagligvarebutikker og kiosker, og at varene ikke skal skjules slik som sigaretter og snus blir i dag, sier sier kommunikasjonsrådgiver i Frp, Lone Kjølsrud, til TV 2.

E-sigarettene unntas dermed fra det såkalte oppstillingsforbudet.

– Fordi dette er et nytt og ukjent produkt skal folk kunne se hva det er de kjøper, sier Kjølsrud.

Stortinget rekker ikke å behandle forslaget før til høsten, men der er det ingen som protesterer.

Heller ikke Legeforeningen, Helsedirektoratet eller Kreftforeningen har innvendinger.

– Vi ser at dette hjelper mange til å slutte å røyke, og derfor synes vi det er bra at det blir lovlig også i Norge, sier pressesjef Erik Vigander i Kreftforeningen.

Også netthandel innen Norge

E-sigaretter reguleres som et tobakksprodukt, hvilket vil si at de er underlagt samme restriksjoner på bruk som vanlige sigaretter.

Det stilles krav til størrelse, innhold, kvalitet og sikkerhet.

20 mg er øvre begrensning (EU-krav). Alt over dette vil måtte reguleres som legemidler.

Det vil bli tillatt med fjernsalg, både grensekryssende og innenlands netthandel. Mange er allerede vant med å kjøpe E-sigaretter på nett.

Slutt med restriksjoner

Etter EU-krav er Norge forpliktet til å opprette en form for registreringsordning for dette.

Det foreslås ikke restriksjoner på smak utover det som kommer fra EU. Det vil si at e-sigaretter ikke får restriksjoner på smak.

Privatpersoner kan fremdeles importere e-sigaretter med nikotin fra utlandet, men da som legemiddel.

– Det vil ikke være restriksjon på smak, og det er tillatt med inntil 20 mg nikotin, sier Kjølsrud.